मोर अपने रंगें औंदा ऐ तां अपनी मोरछड़ खलारियै ‘पाह्‌ल’ पांदा ऐ ते इस चाल्ली डंडकार जाड़ै च इक गुलज़ार खिड़ी जंदी ऐ। अपनी इस सत्त-रंगी गलज़ार उप्पर ओह् मस्त होइयै बड़ी बांकी अदा कन्नै अपने पैंचड़ू अग्गें-पिच्छें टकाई-टकाई नचदा ऐ। इस्सै चाल्ली रचनाकार (निबंधकार) अपनी सुंदर रचना (निबंध) उप्पर खुश गै नेईं होंदा, उसदे पाठक बी मस्त होई जंदे न। इ’यां बझोंदा ऐ जे निबंधकार दी ‘मिजराब’ कन्नै पाठकें दे मनै गदे तार बज्झी उठे दे न। दूए शब्दें च रचनाकार ते पाठकें दियां अनुभूतियां इक संगम उप्पर आई मिलदियां न।